b"\n_START_ARTICLE_\nJune Allyson\n_START_SECTION_\nAmb m\xc3\xa9s de 100 films a l'esquena\n_START_PARAGRAPH_\nMalgrat que la seva filmografia acumula m\xc3\xa9s de cent films, June Allyson \xc3\xa9s avui una de les estrelles cl\xc3\xa0ssiques de Hollywood menys conegudes pels joves afeccionats al cinema. La seva mod\xc3\xa8stia natural com a actriu es filtr\xc3\xa0 impregnant molts dels seus personatges davant les c\xc3\xa0meres, i aconsegu\xc3\xad compondre una de les millors interpretacions per al cinema de Constanza Bonancieux, la jove hero\xc3\xafna de The Three Muskeeters d'Alexandre Dumas, en la versi\xc3\xb3 semi-musical (els duels amb l'espasa eren coreografies protagonitzades per Gene Kelly exercint com a d'Artagnan) dirigida per George Sidney el 1948._NEWLINE_Altres dos personatges molt recordats de la seva filmografia i als que hi aport\xc3\xa0 la seva mod\xc3\xa8stia personal que la caracteritzava fora de la pantalla foren els que encarn\xc3\xa0 en la versi\xc3\xb3 de Donetes, Little Women dirigida per Mervyn LeRoy el 1949 exercint en el paper de Jo (nom\xc3\xa9s s'ha de comparar el seu treballa amb la versi\xc3\xb3 d'aquest mateix personatge que compongu\xc3\xa9 Katharine Hepburn en els anys trenta per Little women, o el paper d'esposa del m\xc3\xbasic Glenn Miller, Helen Berger Miller, a la que don\xc3\xa0 vida en Glen Miller Story, The al costat de qui molt possiblement encaixes millor com la seva parella de ficci\xc3\xb3 davant les c\xc3\xa0meres, James Stewart, del que fou l'esposa de ficci\xc3\xb3 en tres llargmetratges. No \xc3\xa9s estrany que ambd\xc3\xb3s acacessin sent grans amics._NEWLINE_Dit sigui de passada, a Donetes tingu\xc3\xa9 l'oportunitat de demostrar la seva habilitat per plorar a voluntat i tant com fos necessari en l'escena de la mort del personatge interpretat per Margaret O'Brien, que sembla que competia amb ella en aquesta peculiar habilitat interpretativa. El seu secret per aconseguir-ho era, segons explic\xc3\xa0 June, --pensar en no plorar--.\n_START_SECTION_\nEl secret del seu \xc3\xa8xit\n_START_PARAGRAPH_\nEl secret del seu \xc3\xa8xit fou exposat per ella mateixa molts anys m\xc3\xa9s tard de la seva etapa d'estel\xc2\xb7lat en una entrevista que li feren a finals dels anys vuitanta en la que explic\xc3\xa0: No cantava com Judy Garland, no ballava com Cyd Charisse...Per\xc3\xb2 les dones s'identificaven amb mi, i tots els homes, malgrat que es volguessin abraonar-se sobre Cyd Charisse, volien portar-me a casa seva per presentar-me la seva mare, encara que, com tamb\xc3\xa9 reconeixia: Vesteixo fatal i s\xc3\xb3c una cuinera terrible..., s\xc3\xb3c qualsevol cosa menys l'esposa perfecta._NEWLINE_Aquesta declaraci\xc3\xb3 era un exc\xc3\xa9s de mod\xc3\xa8stia, perqu\xc3\xa8 nom\xc3\xa9s s'ha de recordar el n\xc3\xbamero musical After the Show, que interpret\xc3\xa0 en Two sisters from Boston, escoltar-la cantar el n\xc3\xbamero Leave it to Jane, en el biopic del compositor Jerome KernTill the Clouds Roll By per entendre per qu\xc3\xa8 el p\xc3\xbablic mascul\xc3\xad s'inclinava per a presentar-li la seva mare, incl\xc3\xbas quan exercint com a Constanza compartia escena amb l'enderrocadora-ment bella milady De Winter encarnada per Lana Turner en The Three Muskeeters._NEWLINE_Enfront les estrelles m\xc3\xa9s seductores del Hollywood de l'era daurada, i treballant en tots els generes, amb especial inclinaci\xc3\xb3 pel musical produ\xc3\xaft per la Metro-Goldwyn-Mayer, June Allyson era la novia atractiva per\xc3\xb2 assequible per el p\xc3\xbablic mascul\xc3\xad del moment, i per altra banda facilitava que les espectadores dels anys quaranta i cinquanta poguessin veure representades en la pantalla.\n_START_SECTION_\nGreu accident\n_START_PARAGRAPH_\nQuan contava vuit anys sofr\xc3\xad un greu accident muntant una bicicleta, que a m\xc3\xa9s de matar la seva mascota, un gos, li'n deix\xc3\xa0 una greu lesi\xc3\xb3 a l'esquena que en opini\xc3\xb3 dels metges li impediria caminar novament. Dotada d'una gran for\xc3\xa7a de voluntat, inici\xc3\xa0 una ter\xc3\xa0pia de quatre anys particularment dolorosa que li va permetre recuperar-se acompanyada i estimulada, segons explicava ella mateixa, pels balls de Frad Astaire i Ginger Rogers en la pel\xc2\xb7l\xc3\xadcula The gay divorcee, que arrib\xc3\xa0 a veure 17 vegades i la port\xc3\xa0 a prendre a ballar com a motor per completar llur recuperaci\xc3\xb3.\n_START_SECTION_\nJoventut\n_START_PARAGRAPH_\nEn la seva joventut es va moure entre dues inclinacions professionals pel seu futur: estudiar medicina i dedicar-se al teatre. Una vegada recuperada i totalment addicta al ball, comen\xc3\xa7\xc3\xa0 a presentar-se a concursos d'aficionats fins a aconseguir els seus primers treballs sobre els escenaris incl\xc3\xbas abans d'acabar els estudis en l'institut. De fet, prossegu\xc3\xad la seva incipient carrera en els musicals de Broadway per a reunir diners amb vistes a pagar llurs estudis de medicina, per\xc3\xb2 el desenvolupament de la seva carrera sobre les taules, en les que ja havia tingut l'oportunitat de treballar amb coreografies de Gene Kelly en el musical Best Foot Forward, acab\xc3\xa0 per apartar-la de les aules definitivament quan un executiu de la productora MGM assist\xc3\xad a una de les seves representacions i decid\xc3\xad fitxar-la per la companyia, amb el suport del productor Joe Pasternak, que confiava en el potencial de la jove davant les c\xc3\xa0meres._NEWLINE_El seu primer treball pel cinema arrib\xc3\xa0 quan contava 21 anys, iniciant aix\xc3\xad una filmografia que aniria a proporcionar-li un Globus d'Or a la Millor actriu de Musical o com\xc3\xa8dia pel seu treball a Too Young to Kiss, ensems que la convert\xc3\xad en l'actriu m\xc3\xa9s popular de l'any 1950 als Estats Units. Un dels piropos que m\xc3\xa9s li agradaren entre els que va rebre durant tota la seva traject\xc3\xb2ria professional fou el que li dedic\xc3\xa0 una de les seves estrelles favorites, Ginger Rogers, quan June pr\xc3\xa0cticament comen\xc3\xa7ava la seva carrera en rols m\xc3\xa9s destacats en el film Two Girls and a Sailor, que fou el punt d'arrancada de la seva caracteritzaci\xc3\xb3 com la noia de la porta del costat. Rogers va dir d'ella: \xc3\x89s la noia que qualsevol home vol casar-se i la noia que tota dona vol com amiga.\n_START_SECTION_\nLa televisi\xc3\xb3\n_START_PARAGRAPH_\nLa seva carrera arrenc\xc3\xa0 amb for\xc3\xa7a el 1959. Fou una de les primeres grans estrelles de Hollywood que aconsegu\xc3\xad el seu propi programa de televisi\xc3\xb3 setmanal, The Dupont Show With June Allyson, produ\xc3\xaft pel seu marit, Dick Powell. El seu \xc3\xa8xit d'audi\xc3\xa8ncia li permet\xc3\xa9 retornar al teatre amb el muntatge del musical NO, No, Nanette, el 1971, amb el que realitz\xc3\xa0 una gira d'un any pels Estats Units recollint un triomf notable.\n_START_SECTION_\nVida privada\n_START_PARAGRAPH_\nLa seva carrera fou una de les de major estabilitat a Hollywood si considerem que va romandre sota contracte amb MGM durant dotze anys. No es pot dir el mateix de la seva traject\xc3\xb2ria sentimental, ja que es cas\xc3\xa0 quatre vegades, dues d'elles amb el mateix home, del qual se'n divorci\xc3\xa0 en dues ocasions, si b\xc3\xa9 \xc3\xa9s cert que la inestabilitat de les seves relacions s'increment\xc3\xa0 especialment despr\xc3\xa9s de la mort del seu primer marit, l'actor Dick Powell, que li havia presentat la seva amiga Lucille Ball. Amb ell intercanvi\xc3\xa0 anells el 19 d'agost de 1945 i va tenir un fill, Richard Powell Jr., nascut el 24 de desembre de 1950 i que posteriorment es dedicaria a la producci\xc3\xb3. A m\xc3\xa9s adopt\xc3\xa0 a Pamela, la filla que l'actor havia tingut d'un matrimoni anterior, l'agost de 1948._NEWLINE_Abans que mor\xc3\xads Powell v\xc3\xadctima de c\xc3\xa0ncer deixant-la v\xc3\xaddua el 2 de gener de 1963, el matrimoni havia passat per una crisi que va estar a put de portar-los al divorci, i a m\xc3\xa9s June que s'enred\xc3\xa0 sentimentalment amb Alan Ladd, que en aquell moment era un home casat, quan ambd\xc3\xb3s protagonitzaren The McConnell Story el 1955. La mort de Powell port\xc3\xa0 l'actriu a entrar en una de les etapes m\xc3\xa9s dif\xc3\xadcils de la seva vida, encadenant distintes relacions sentimentals i enfrontant-se a l'alcoholisme._NEWLINE_Bona mostra que malgrat de llurs crisis sentimentals ambd\xc3\xb3s conjugues podien actuar units per aconseguir els seus objectius, \xc3\xa9s el fet que fossin capa\xc3\xa7os de conv\xc3\xa8ncer a un dels seus companys d'ofici, Ronald Reagan, perqu\xc3\xa8 el 1962 canvi\xc3\xa9s de formaci\xc3\xb3 pol\xc3\xadtica, sortint del Partit Dem\xc3\xb2crata per apuntar-se al Partit Republic\xc3\xa0 dels Estats Units, amb el qual finalment aconseguiria ser president dels Estats Units._NEWLINE_El seu segon i tercer marit fou Alfred Glenn Maxwell, que la port\xc3\xa0 a l'altar per primera vegada el 13 d'octubre de 1963, i del que es divorci\xc3\xa0 el 20 d'abril de 1965. Tornaren a casar-se l'any seg\xc3\xbcent, l'1 d'abril, i tornaren a divorciar-se el 17 de mar\xc3\xa7 de 1970._NEWLINE_El seu \xc3\xbaltim marit fou un altre actor, David Ashbrow, un dentista i nutricionista retirat que es recicl\xc3\xa0 en actor televisiu en els anys vuitanta amb el que l'actriu es cas\xc3\xa0 el 20 d'octubre de 1976 i amb el que recuper\xc3\xa0 l'estabilitat sentimental del seu primer matrimoni, ja que va romandre unida a ell fins al moment de la seva mort el juliol de 2006._NEWLINE_El 1982 public\xc3\xa0 la seva biografia al costat de Frances Spatz Leighton, que recoll\xc3\xad un \xc3\xa8xit immediat, i posteriorment es convert\xc3\xad en la imatge d'una marca de productes d'higiene femenina per la incontin\xc3\xa8ncia, despr\xc3\xa9s d'haver-se negat inicialment per considerar que al no patir ella mateixa aquest problema no tenia dret a aconsellar a altres persones sobre el respecte."